Il-Ministru Marie Louise Coleiro Preca u s-Segretarju Parlamentari Franco Mercieca  inawguraw illum waranofsinhar xogħol estensiv ta’ tisbiħ li sar f’Sala St Joseph 8 fir-Residenza San Vinċenz de Paul. Matul l-inawgurazzjoni ta’ dan il-proġett, il-Ministru Coleiro Preca ddeskriviet il-ħidma li saret u qed isir f’ San Vinċenz de Paul bħala l-miraklu tax-xogħol li sar fi 12 -il xahar. Min-naħa tiegħu s-Segretarju Paralmentari Franco Mercieca, spejga li ħafna mix-xogħol sar internament, skont il-baġit allokat u fil-ħin stipulat. Huwa żied jgħid li permezz tal-investiment li sar f’din is-sala li jammonta għal €150,000, it-23 anzjan li jgħixu f’din is-sala se jkunu qegħdin jgħixu f’ambjent ferm aktar dinjituż minn dak li kienu qegħdin jgħixu fih sa ftit xhur ilu. Dr Mercieca rringrazzja b’mod partikolari lill-Maniġment ta’ San Vincenz de Paul b’mod partikolari lill-Kap Eżekuttiv Dr Josianne Cutajar għax-xogħol li sar f’din is-sala. Ma’ tvm.com.mt Dr Cutajar qalet li r-residenti issa għandhom faċilitajiet dinjitużi, b’servizzi sanitarji f’kull kamra. Dan ix-xogħol sar ukoll bl-għajnuna tal-Kamra tal-Periti ARC Studio immexxija mill- Perit Claude Busuttil.